“Lui, amun ikam kada tahan puasa baiknya umpati aku ka warung sakadup,” ujar Garbus.
“Aku supan kalihatan urang, asa kasisipuan bila tatamu kakawalan. Katahuan banar kita kada pamuasa,” sahut Palui.
“Kalu ikam kada hakun tapaksa ai aku mambawai Tulamak karna kami sudah bajanji hari ini,” ujar Garbus.
Wayah bubuhannya tulakan, Palui bapikir-pikir lalu maumpati bubuhannya matan balakang, inya masih ragu-ragu handak tarus puasa atawa umpat ka warung sakadup. “Supan aku...... sudah talanjur kusambat aku indah pacah puasaku,” ujarnya dalam hati.
Wayah bubuhannya masukan ka warung sakadup, Palui babiluk ka pasar wadai lalu manukar dua hapat lapat lawan hintalu jaruknya. Imbah itu inya langsung bulik takutan katahuan bubuhannya. Sambil bajalan bulik Palui bapikir kamana mamakan lapat wan hintalu ini, asa kacar banar liur, awak asa makin uyuh ujarnya.
“Kalu kaya itu aku mamakan di dalam jamban sungai di balakang rumah Garbus haja,” ujarnya. Imbah parak jamban papalingau Palui kahulu kahilir kalu-kalu pina ada urang nang malihatnya. Karna sunyi haja maka inya langsung masuk jamban, mangunci lawangnya lalu mulai mambuka bungkusan, manguyak lapat wan mangupas kulit hintalu langsung mamakannya.
“Biarlah hari ini pacah puasaku taguda Garbus, tapi aku kada supan kalihatan urang di pasar kaya bubuhannya,” ujar Palui mahabisakan lapat dua balah sama lawan sapiring nasi, sampai mariga kakanyangan mahabisakan hintalunya.
Kada lawas rami kadangaran garunuman bubuhannya datangan badirian dipinggir sungai ampah ka jamban, sambil bakisah kanyamanan makan karih kambing di warung sakadup.
“Hadangi aku satumat handak ka jamban, parutku sakit banar,” ujar Garbus. “Tapi siapa urang di jamban itu mulai tadi lawas banar kada saling kaluaran,” ujar Garbus.
“Bus, Bus ujar Tulamak mangiyau. Cuba itihi napa nang bajurut larut matan bawah jamban itu, pinanya kaya daun bakas pambungkus lapat,” ujar Tulamak.
“Mungkin urang bahira daun kalu,” sahut Garbus manyahuti sambil maurut parut kasakitan handak bahira. “Uuuiii... urangnya siapa di jamban pina lawas banar, kalu pina siup,” ujarnya. Lalu kadangaran bunyi urang batuk, aham....aham.... “Hau....bunyi suara Palui,” ujar Garbus. “Nah..... katahuanku, sakalinya sama haja. Kami ka warung sakadup, sakalinya Palui kakanyangan, bahira daun lapat di jamban,” sambung Tulamak.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn